অনুবাদ এমনিতেই একটি দুরূহ সাহিত্যকর্ম। শব্দানুবাদ বা বাক্যানুবাদ সহজ হলেও একটি পূর্ণাঙ্গ সাহিত্যকর্মের ভাষা অত্যন্ত কঠিন। কারণ এক ভাষায় আবেগ, অনুভূতি এবং সৌকুমার্য অন্য ভাষায় সঞ্চারিত করা প্রায় অসম্ভব। প্রত্যেক ভাষাভাষীর কাছে স্ব-স্ব ভাষার শব্দ এবং এর প্রয়োগ পৃথক অনুভবের সঞ্চার করে, যে-অনুভবের কোনো ভাষান্তর হয় না। তবু সাহিত্যপিপাসু পাঠককে বিশ্বসাহিত্যের বিচিত্র ভান্ডারের সঙ্গে পরিচয় করিয়ে দিতে হলে অনুবাদ বা ভাষান্তরের কোনো বিকল্প নেই। এজন্য অনুবাদককে মূল বিষয়ের প্রতি বিশ্বস্ত থেকে অনুবাদ করতে হয়, আবার সাহিত্যধর্ম রক্ষার জন্য গ্রহণ-বর্জনও প্রয়োজন।